Kreml: Putin va Trampning uchrashuvi “qanchalik tezroq bo‘lib o‘tsa, shunchalik yaxshi”

Rossiya prezidenti matbuot kotibi Dmitriy Peskov Vladimir Putin va AQShning saylangan prezidenti Donald Trampning uchrashuvi “qanchalik tezroq bo‘lib o‘tsa, shunchalik yaxshi” degan fikrda. Bu haqda u NBC telekanaliga bergan intervyusida aytib o‘tdi, deb yozadi “TASS”.

“Rossiya prezidenti Trampni inauguratsiya bilan tabriklashini kutish mumkin, bu odatiy protokolli amaliyot”, — dedi u. “U yog‘i esa ularga bog‘liq, bu ularning qarori”, — deya ta’kidladi Peskov ikki davlat rahbari baribir gaplashishiga to‘g‘ri kelishini qo‘shib qo‘yarkan.
Putin va Trampning uchrashuvi qachon bo‘lishi mumkinligi haqidagi aniqlashtiruvchi savolga Peskov: “Qanchalik tezroq bo‘lsa, shunchalik yaxshi”, — deya javob qildi.
“Ikki tomonlama munosabatlarning hozirgi holati va keskinlikni, shu jumladan, ikki mamlakat jamoatchilik fikridagi keskinlikni hisobga olgan holda, albatta, eng yaxshisi, yuzma-yuz o‘tirib, zarur narsalarni gaplashib olish”, — degan fikrda Peskov.